Zagreb, 20. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Severa, pomoćnika ravnatelja Hrvatskog zavoda za zapošljavanje,** za davanjem mišljenja Povjerenstva, na 7. sjednici, održanoj 20. travnja 2018.g., daje sljedeće:

**MIŠLJENJE**

**Dužnosnik Marko Sever, pomoćnik ravnatelja Hrvatskog zavoda za zapošljavanje, može prenijeti upravljačka prava koja proizlaze iz udjela u vlasništvu (temeljnom kapitalu) trgovačkog društva na suosnivača istog trgovačkog društva, jer to nije suprotno članku 16. stavku 1. ZSSI-a, osim ako imatelj preostalog poslovnog udjela na drugi način nije s dužnosnikom interesno povezana osoba iz članka 4. stavka 5. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Marko Sever, pomoćnik ravnatelja Hrvatskog zavoda za zapošljavanje (u daljnjem tekstu HZZ). U knjigama ulazne pošte zahtjev je zaprimljen pod poslovnim brojem 711-U-1198-M-46/18-01-3 dana 9. travnja 2018.g., povodom kojeg se vodi predmet broj M-46/18.

Člankom 3. stavkom 1. podstavkom 32. ZSSI-a propisano je da su   ravnatelj i pomoćnici ravnatelja Hrvatskog zavoda za zapošljavanje dužnosnici u smislu navedenog Zakona, stoga je i Marko Sever, povodom obnašanja dužnosti pomoćnika ravnatelja HZZ-a obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik navodi da je u izvješću o imovinskom stanju naveo da je vlasnik 50% udjela u temeljenom kapitalu trgovačkog društva osnovanog u formi jednostavnog društva s ograničenom odgovornošću kojeg je dužnosnik osnovao zajedno s kolegom vezanom za ideju jednog ICT projekta. Dužnosnik navodi da isti projekt nikada nije došao do faze realizacije te da navedeno trgovačko društvo već dulje od godine dana ne obavlja djelatnost, ali da nije pokrenut postupak njegove likvidacije. Dužnosnik traži mišljenje Povjerenstva može li prenijeti upravljačka prava na drugog imatelja udjela, može li se navedena osoba s kojom je dužnosnik osnovao trgovačko društvo smatrati u smislu članka 4. stavka 5. ZSSI-a s njim povezana osoba. Dužnosnik napominje da je planirano započeti postupak likvidacije trgovačkog društva u narednim mjesecima.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. istog Zakona ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika. Stavkom 2. propisano je da se povjerenik smatra s dužnosnikom povezanom osobom u smislu članka 4. stavka 5. ZSSI-a.

Člankom 4. stavkom 5. ZSSI-a propisano je da su povezane osobe članovi obitelj dužnosnika odnosno bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika, posvojitelj, odnosno posvojenik dužnosnika, te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Interesna povezanost povjerenika s dužnosnikom ovisi o okolnostima svakog pojedinog slučaja. Prilikom odabira osobe na koju će prenijeti upravljačka prava na temelju udjela u vlasništvu (kapitalu) trgovačkog društva dužnosnik je dužan rukovoditi se načelima djelovanja propisanim u članku 5. ZSSI-a.

Na temelju saznanja koja proizlaze iz navoda predmetnog zahtjeva, Povjerenstvo smatra da interesna povezanost s dužnosnikom koja bi predstavljala zapreku prijenosa upravljačkih prava ne postoji u odnosu na drugog imatelja udjela u vlasništvu (kapitalu) trgovačkog društva, ukoliko nije riječ o članu obitelji dužnosnika te ukoliko ne postoje nikakve dodatne okolnosti na temelju kojih bi se opravdano mogle smatrati da postoji interesna povezanost između dužnosnika i povjerenika.

Određena interesna povezanost između dužnosnika i drugih imatelja udjela u trgovačkom društvu postoji u smislu zajedničkog interesa koja proizlazi iz uspješnog poslovanja i stjecanja dobiti od trgovačkog društva.

U prilog tome da se suosnivač smatra s dužnosnikom interesnom povezanom osobom upućuje i odredba članka 16. stavak 2. ZSSI-a prema kojoj se povjerenik, dakle, osoba koja za dužnosnika ostvaruje članska prava koja proizlaze iz vlasništva nad udjelom u trgovačkom društvu, također smatra s dužnosnikom interesno povezanom osobom.

Ukoliko bi dužnosnik u drugim situacijama povodom obnašanja navedene dužnosti odlučivao o pravima, obvezama i pravnim interesima poslovnog partnera (suosnivača trgovačkog društva) ili odlučivao u trgovačkom društvu u kojem ima udio u vlasništvu (temeljnom kapitalu), dužnosnik bi postupao suprotno načelima obnašanja javnih dužnosti ili drugim odredbama ZSSI-a te bi se radilo o situaciji interesne povezanosti iz članka 4. stavka 5. ZSSI-a.

Stoga dužnosnik može prenijeti upravljačka prava koja proizlaze iz udjela u vlasništvu (temeljnom kapitalu) trgovačkog društva na imatelja preostalog poslovnog udjela, jer okolnost da su dvije osobe osnivači istog poslovnog subjekta ne upućuje da se suosnivač trgovačkog društva opravdano smatra interesno povezanom osobom u smislu članka 4. stavka 5. ZSSI-a na koju bi se odnosilo ograničenje u pogledu prijenosa upravljačkih prava, osim ukoliko između dužnosnika i povjerenika ne postoje obiteljske ili druge povezanosti koje bi drukčije ukazivale.

Članak 17. stavak 1. ZSSI-a propisuje da poslovni subjekt u kojem dužnosnik ima 0,5% ili više udjela u vlasništvu (kapitalu) trgovačkog društva ne može stupiti u poslovni odnos s tijelom javne vlasti u kojem dužnosnik obnaša dužnost, niti smije biti član zajednice ponuditelja ili podisporučitelj u tom poslovnom odnosu.

Ukazuje se dužnosniku da se obveze koje proizlaze iz članka 17. stavka 1. ZSSI-a primjenjuju na sva trgovačka društva u kojima dužnosnik ima 0,5 % i više dionica, odnosno udjela u vlasništvu (kapitalu) trgovačkog društva, neovisno o izvršenom prijenosu upravljačkih prava na temelju udjela u vlasništvu (kapitalu) na povjerenika. Postupanje suprotno navedenoj zakonskoj odredbi predstavlja povredu ZSSI-a s pravnom posljedicom ništetnosti tako nastalog pravnog posla.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Marko Sever, elektronička dostava
2. Objava na internetskoj stranici Povjerenstva
3. Pismohrana